U-I-243/97
Natisni
Opravilna št.:
U-I-243/97
Datum odločitve:
16. 10. 1997
Objavljeno:
OdlUS VI, 132
ECLI:
ECLI:SI:USRS:1997:U.I.243.97
Akt:
Registracijski pravilnik Šahovske zveze Slovenije z dne 8. 3. 1997, 3. odst. 5. čl.

Pravilnik o kriterijih in najvišjih odškodninah pri prestopih igralcev Šahovske zveze Slovenije z dne 24. 2. 1996
Izrek:
Pobuda za začetek postopka za oceno ustavnosti in zakonitosti tretjega odstavka 5. člena Registracijskega pravilnika Šahovske zveze Slovenije z dne 8. 3. 1997 in Pravilnika o kriterijih in najvišjih odškodninah pri prestopih igralcev Šahovske zveze Slovenije z dne 24. 2. 1996 se zavrže.
Evidenčni stavek:
Registracijski pravilnik ter pravilnik o kreterijih ter najvišjih odškodninah pri prestopih igralcev šahovske zveze nista akta, izdana za izvrševanje javnih pooblastil, temveč akta internega značaja v zvezo združenih društev, s katerima se urejajo njihova notranja razmerja. Zato Ustavno sodišče ni pristojno za presojo teh aktov.
Geslo:
Nepristojnost Ustavnega sodišča za presojo aktov internega značaja, ki urejajo notranja razmerja društva (aktov, ki niso akti, izdani za izvrševanje javnih pooblastil).
Pravna podlaga:
Ustava, 160. čl.
Zakon o Ustavnem sodišču (ZUstS), 21. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt podjetja oz. družbe
Vlagatelj:
Šahovski klub Kovinar, Maribor
Datum vloge:
29. 9. 1997
Vrsta odločitve:
sklep
Vrsta rešitve:
zavrženje
Dokument:
US18553
Dokument v PDF obliki:
U-I-243-97.pdf
115 KB
Prenesite datoteko
U-I-243/97-3
16.10.1997
S K L E P
Ustavno sodišče je v postopku za preizkus pobude za začetek postopka za oceno ustavnosti in zakonitosti Šahovskega kluba Kovinar, Maribor, ki ga zastopa Rastislav Novačan, odvetnik v Mariboru, na seji dne 16. oktobra 1997
s k l e n i l o :
Pobuda za začetek postopka za oceno ustavnosti in zakonitosti tretjega odstavka 5. člena Registracijskega pravilnika Šahovske zveze Slovenije z dne 8. 3. 1997 in Pravilnika o kriterijih in najvišjih odškodninah pri prestopih igralcev Šahovske zveze Slovenije z dne 24. 2. 1996 se zavrže.
O b r a z l o ž i t e v
1. Pobudnik navaja, da je določba tretjega odstavka 5. člena Registracijskega pravilnika Šahovske zveze Slovenije z dne 8. 3. 1997, ki določa, da pridobi po petih letih rednega nastopanja za slovenski klub tuji igralec enake pravice nastopanja kot domači igralec, če v vsakokratni državni ligi odigra najmanj nad polovico partij iz predpisanega števila kol posamezne lige, v nasprotju s 155. členom Ustave. S to ustavno določbo, po kateri zakoni, drugi predpisi in splošni akti ne morejo imeti učinka za nazaj, naj bi po mnenju pobudnika bila navedena določba registracijskega pravilnika v nasprotju, ker da bi morala veljati od dneva sprejema na Občnem zboru Šahovske zveze Slovenije dne 8.3.1997 naprej in ne od 1.1.1992 dalje, kot je zapisano v izpodbijani določbi. Pobudnik zato, da bi preprečil uresničevanje izpodbijane določbe na tekmovanju v I. Državni ligi Šahovske zveze Slovenije, ki bo novembra 1997 v Ljubljani, predlaga, naj se izvrševanje izpodbijane določbe zadrži do končne odločitve Ustavnega sodišča.
2. Pobudnik nadalje navaja, da je Pravilnik o kriterijih in najvišjih odškodninah pri prestopih igralcev Šahovske zveze Slovenije z dne 24. 2. 1996, ki naj bi bil sprejet leto dni pred Registracijskim pravilnikom Šahovske zveze Slovenije, čeprav je v njegovem 1. členu zapisano, da dopolnjuje registracijski pravilnik in da veljajo kriteriji le za igralce in igralke do vključno dopolnjenega 22. leta starosti, kljub temu, da druge njegove določbe veljajo tudi za igralce, starejše od 22 let, neustaven.
3. Ustavno sodišče je v skladu z določbami 160. člena Ustave oziroma 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) med drugim pristojno, da odloča o skladnosti splošnih aktov, izdanih za izvrševanje javnih pooblastil, z ustavo, zakoni in podzakonskimi predpisi. Tako registracijski pravilnik kakor tudi Pravilnik o kriterijih in najvišjih odškodninah pri prestopih igralcev Šahovske zveze Slovenije nista akta, izdana za izvrševanje javnih pooblastil, temveč akta internega značaja v zvezo združenih društev, s katerima se urejajo njihova notranja razmerja. Zato je Ustavno sodišče pobudo zavrglo.
4. Ustavno sodišče je ta sklep sprejelo v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, dr. Janez Šinkovec, Franc Testen in dr. Lojze Ude. Sklep je sprejelo soglasno.
P r e d s e d n i k
dr. Lovro Šturm